Tampereen ratikan ikkunoita koristavat Kirsi Kunnaksen tekstit – käytössä varta vasten kehitetty Hervanta-fontti

Tampereen ratikka saa loppusilauksensa sanataiteesta. Vaunujen ikkunoihin tulee sanoja ratikalle suunnitellulla, omalla Hervanta-fontilla. Sanataiteessa on mukana kolmen kokoisia rasteriruutuja. Ratikoihin saavat sanojaan kirjailijat Kirsi Kunnas , Jari Mäkipää , Salla Simukka , Lukas Jokilehto , Pekka Kytömäki ja Milja Niemi . Kuvataiteilija Ville Andersson suunnittelee ratikan pysäkkikatosten laseihin painatukset. Ne esitellään kaupunkikuvatoimikunnalle tammikuun lopulla. – Raati piti Anderssonin muotokielestä ja taitavasta piirrosjäljestä. Hänen vähäeleinen käsialansa sopii hyvin nimenomaan pysäkkien lasitukseen, koska se toteutetaan maltillisella väriskaalalla, Raitiotien taiteen työvaliokunnan puheenjohtaja Taina Myllyharju sanoo. Anderssonilla on kokemusta taiteen yhdistämisestä teolliseen muotoiluun. Hän oli myös Vuoden nuori taiteilija 2015. – Tavoitteena on pelkistetty, neutraali väri, jossa viivan jälki on se juttu, kertoo Frei Zimmerin koordinaattori Heini Orell . Sorin aukiolle taidekiveys Pyynikintorin taidepysäkin taiteilijahaastattelu on vasta tulossa, ja sen tarkat suunnitelmat ovat vielä auki. Kahdeksan ratikkapysäkkiä saa nimikkotaiteilijat, joiden valinta alkaa tammikuussa. Keskustorin ratikkapysäkkiin tulee näyttävä metallirakenne. Sorin aukion pysäkillä taide tulee osaksi katukiveystä. Aukion ladontakuvion pitää olla valmiina kesällä 2020. Rautatieaseman pysäkille tulee pysyvä veistos. Tullin alueelle on luvassa videotaidetta. Hippoksen pysäkki on omistettu sarjakuvataiteelle. Uintikeskuksen pysäkille tulee sanataideteoksia ja Hakametsän seisakkeelle valotaidetta. Opiskelija-pysäkillä voi jatkossa kuunnella äänitaidetta. Finlaysonin 200-vuotisjuhlat näkyvät keväällä muun muassa Pyynikintorin ratikkatyömaan aidoissa. Ne saavat ylleen Finlaysonin kuoseja. Taidemuurista päätös loppuvuonna Kuvataitelijat Elina Autio , Mari Rantanen ja Kari Södö on valittu suunnittelemaan Paasikiventien tukimuurin taidekokonaisuus, jonka on tarkoitus rakentua osana Ratikan rakentamisen toista vaihetta. Paasikiventien tukimuurin taiteilijoilta tilataan suunnitelmat, jotka sovitetaan yhteen vuorottelevaksi kokonaisuudeksi. Tukimuurin toteutus on vielä ehdollinen, sillä Tampereen kaupunginvaltuusto tekee päätöksen raitiotien kakkosvaiheen toteuttamisesta loppuvuonna 2020. Päätökset taiteilijavalinnoista teki Raitiotien taiteen työvaliokunta. – Pysäkkikatosten laseihin painatettavien kuvamateriaalien suunnittelijaksi haki yhteensä 60 taiteilijaa ja Paasikiventien tukimuurin suunnittelijaksi 45 hakijaa, kertoo Myllyharju.